
Text rozhodnutia
Súd: Krajský súd Bratislava Spisová značka: 6S/194/2020 Identifikačné číslo súdneho spisu: 1020201167 Dátum vydania rozhodnutia: 03. 09. 2020 Meno a priezvisko sudcu, VSÚ: Mgr. Marián Degma ECLI: ECLI:SK:KSBA:2020:1020201167.1 Uznesenie Krajský súd v Bratislave ako správy súd, v právnej veci žalobkyne: L.. R. F., F. XX, XXX XX V., zastúpená advokátskou kanceláriou: LÖWY & LÖWY s. r. o., Slowackého 56, 821 04 Bratislava, proti žalovanému: Slovenská komora exekútorov, Šustekova 49, 851 04 Bratislava, o preskúmanie zákonnosti rozhodnutia žalovaného č. 2DS/DK 7/2019 zo dňa 27.07.2020, jednohlasne, takto r o z h o d o l : Krajský súd v Bratislave p o s t u p u j e vec Krajskému súdu v Banskej Bystrici. o d ô v o d n e n i e : 1. Žalobkyňa sa správnou žalobou doručenou Krajskému súdu v Bratislave (správny súd) dňa 11.08.2020 domáha preskúmania zákonnosti a následne zrušenia rozhodnutia Slovenskej komory exekútorov - Disciplinárnej komisie č. 2DS/DK 7/2019 zo dňa 27.07.2020, ktorým sa rozhodlo o jej disciplinárnom previnení. 2. Podľa § 9 ods. 1 SSP, konanie sa uskutočňuje na tom správnom súde, ktorý je vecne, miestne a kauzálne príslušný. Príslušnosť sa určuje podľa okolností existujúcich v čase začatia konania a trvá až do jeho skončenia. 3. Podľa § 10 SSP, na konanie a rozhodovanie v správnom súdnictve sú vecne príslušné krajské súdy, ak tento zákon neustanovuje inak. 4. Podľa § 18 ods. 2 SSP, ak správny súd zistí, že nie je vecne, miestne alebo kauzálne príslušný, postúpi vec uznesením príslušnému správnemu súdu. Nižší správny súd je postúpením veci vyšším správnym súdom viazaný. 5. Podľa § 18 ods. 5 SSP, právne účinky spojené s podaním žaloby alebo iného podania zostávajú pri postúpení veci zachované. 6. Podľa § 97 SSP, ak tento zákon neustanovuje inak, správny súd kedykoľvek počas konania prihliada na to, či sú splnené podmienky, za ktorých môže správny súd konať a rozhodnúť (ďalej len „procesné podmienky“). 7. Podľa § 228d ods. 8 zákona č. 233/1995 Z.z. proti rozhodnutiu disciplinárneho senátu nie je možné podať opravný prostriedok. Proti rozhodnutiu disciplinárneho senátu, ktorým sa disciplinárne konanie končí, okrem rozhodnutia o zastavení disciplinárneho konania podľa § 228a písm. b), e) a f), môže v lehote podľa Správneho súdneho poriadku podať správnu žalobu účastník disciplinárneho konania. Správnu žalobu podľa predchádzajúcej vety môže vo verejnom záujme podať minister aj vtedy, ak nie je navrhovateľom. Na konanie o správnej žalobe je kauzálne príslušný Krajský súd v Banskej Bystrici; jeho obvodom je celé územie Slovenskej republiky. 8. V uvedenej právnej veci správny súd po skúmaní procesných podmienok zistil, že nie je kauzálne príslušný na konanie o podanej žalobe, nakoľko v prípade riešenia správnych žalôb proti rozhodnutiam disciplinárneho senátu pôsobiaceho pri Slovenskej komore exekútorov, vychádzajúc z gramatického výkladu ust. § 228d ods. 8 zákona č. 233/1995 Z.z. je kauzálne príslušný Krajský súd v Banskej Bystrici, ktorého obvodom je celé územie Slovenskej republiky. 9. Na základe týchto skutočností a citovaných zákonných ustanovení preto správny súd rozhodol tak, ako je uvedené vo výroku tohto uznesenia a postúpil vec kauzálne príslušnému súdu na konanie o podanej žalobe, Krajskému súdu v Banskej Bystrici, v súlade s § 9 ods. 1 SSP. 10. Toto rozhodnutie senát Krajského súdu v Bratislave prijal pomerom hlasov 3:0 (§ 139 ods. 4 v spojení s § 147 ods. 2 SSP). Poučenie: Proti tomuto uzneseniu nie je prípustná kasačná sťažnosť (§ 439 ods. 2 písm. d) SSP).

